**Előterjesztés**

**a Gazdasági és Jogi Bizottság 2019. november 25-i ülésére**

**Javaslat az önkormányzat tulajdonában álló, Nagy L. u. 20. szám alatti üzlethelyiség bérbeadás útján történő hasznosítására**

Tájékoztatom a Tisztelt Bizottságot arról, hogy a Pálos Károly Szociális Szolgáltató Központ és Gyermekjóléti Szolgálat a VI. számú Szakmai Egységének helyet adó, önkormányzati tulajdonú, Szombathely, Nagy L. u. 20. szám alatti helyiség használatáról lemondott, tekintettel arra, hogy a helyiség - adottságait tekintve - az intézmény tevékenységi körébe tartozó szerteágazó feladatok ellátására már nem alkalmas.

Az üzlethelyiség 34 m2 alapterületű, utcáról közvetlenül megközelíthető.

A kezelő SZOVA Zrt. szakértője a bérleti díj összegét 34.000,-Ft+ÁFA/hó összegben állapította meg.

A helyiségbérlet szabályairól szóló 17/2006. (V. 25.) önkormányzati rendelet 8. § (1) bekezdése alapján a pályázati feltételeket személygépkocsi-tárolók, életvédelmi célra épített, vagy ilyen célra kijelölt helyiségek, valamint csak tárolás céljára alkalmas pincében vagy alagsorban lévő helyiségek esetében polgármester, minden más esetben a bizottság határozza meg.

A fent jelölt rendeletre hivatkozva az üzlethelyiség bérbeadás útján történő hasznosítására vonatkozóan a határozati javaslatban foglalt feltételekkel pályázati felhívás kiírását javaslom.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjenek.

Szombathely, 2019. november 20.

 **/: Dr. Nemény András :/**

**Határozati javaslat**

**…./2019. (XI…….) GJB határozat**

 A Gazdasági és Jogi Bizottság a helyiségbérlet szabályairól szóló 17/2006. (V. 25.) önkormányzati rendelet 8. § (1) bekezdésben foglaltak alapján felkéri a polgármestert, hogy a Nagy L. u. 20. szám alatti üzlethelyiség bérbeadás útján történő hasznosítására vonatkozóan - az alábbiakban meghatározott feltételekkel pályázatot írjon ki:

1. A fizetendő bérleti díj alsó határa 34.000,-Ft+ÁFA/hó, azaz Harmincnégyezer Ft+ÁFA/hó
2. A bérbeadás időtartama határozott, 10 évig terjedő időtartamra szól.
3. Vendéglátó ipari egység működtetése esetén a leendő bérlő – a lakók és a helyiség környezetében élők nyugalma megóvása érdekében – a társasházakról szóló 2003. évi CXXXII. törvény alapján, a liciteljárást követő 45 napon belül, a bérleti szerződés megkötése előtt köteles beszerezni a társasház lakóinak belegyező nyilatkozatát.
4. A helyiséget az abban folytatni kívánt tevékenység gyakorlásához szükséges módon az új bérlő a saját költségén, bérbeszámítási igény nélkül kialakíthatja, berendezheti és felszerelheti, az ehhez és a tevékenysége gyakorlásához szükséges hatósági engedélyeket köteles beszerezni. A bérlő a bérleti jogviszony megszűnésekor ráfordításainak, illetve azok időarányos részének megtérítésére nem tarthat igényt, a helyiséget rendeltetésszerű használatra alkalmas állapotban és tisztán köteles visszaadni.
5. A helyiség használati jogát a pályázati tárgyaláson résztvevők közül az szerzi meg, aki a pályázati feltételeknek megfelel és a legmagasabb összegű bérleti díj megfizetésére tesz ajánlatot.
6. Az önkormányzat a helyiség bérleti díját minden évben megváltoztathatja. A pályázaton elnyert helyiség bére a bérleti szerződés megkötését követő egy éven belül nem változtatható meg. A változtatás mértékét évente az önkormányzat költségvetési rendeletének elfogadásával egy időben kell megállapítani.
7. A helyiség használatáért fizetendő bérleti díj, valamint a helyiség karbantartásával, helyreállításával kapcsolatos vagy a szerződésben vállalt bérlői kötelezettségek teljesítésének költségeihez szükséges fedezet biztosítására a bérlő a bérleti szerződés megkötésekor köteles 3 (három) havi bérleti díjnak megfelelő összegű óvadékot a SZOVA Zrt., mint az ingatlan kezelője részére megfizetni.
8. A felhívásban nem szabályozott kérdésekben a helyiségbérlet szabályairól szóló 17/2006. (V. 25.) számú önkormányzati rendelet rendelkezései az irányadók.

A Bizottság felkéri a polgármestert, amennyiben a pályázati eljárás eredménytelen marad – nem érkezik be érvényes pályázat -, gondoskodjon a pályázati felhívás ismételt kiírásáról.

**Felelős:** Dr. Nemény András, polgármester

Bokányi Adrienn, a Gazdasági és Jogi Bizottság elnöke

 (végrehajtásért: Nagyné dr. Gats Andrea, a Jogi és Képviselői Osztály
 vezetője)

**Határidő**: folyamatos